فهذ الفقرة، “كود” كتسول فنانين ومشاهير على كيفاش كيدوزو نهارهم مع الحجر الصحي فرمضان. واليوم معانا الممثل المغربي ياسين أحجام، اللي تكلم ل”كود” على اليوميات ديالو فهذ الشهر، وقال بللي رمضان هذ العام ماحسش بيه مختلف بزاف على رمضانات اللي فاتو، ووضح: “ماجانيش فرق كبير، حتى فالخروج أنا مكانخرجش دائما صراحة، ومكايعجبنيش نخرج نظرا لضيق الوقت فالليل مورا الفطور، حتى الأعوام اللي فاتت كنبقى فالدار، كنقرى شي كتاب أو كنتفرج فالتلفزة، ومكايبقاش لي الوقت بزاف، وهذي عندي قاعدة حتى فالأيام العادية”. وهذ الشهر فهذ العام، كيقول أحجام أنه كيدوز الوقت فالقراءة والكتابة، وكيدير شوية دالرياضة فالدار، وإلى اقتضى الحال كيخرج داك الخرجة البسيطة باش يتسخر، “وإلى تسخرت ماكانديرهاش يوميا، ودابا مع الحجر الصحي والتعليم عن بعد أنا ملزم نكَلس فالدار كذلك باش نراجع مع بنتي الصغيرة يارا، أو كنعاون المادام فالشغال وهذي حاجة ضرورية ومافيهاش نقاش”، على حساب هضرتو وقال أحجام بللي كاين أمور كثيرة تدار فالدار فهذ الحجر الصحي باش الإنسان مايخرجش ويعرض حياتو وحياة الناس الآخرين للخطر. 
رمضان فالدار. الممثل ياسين أحجام لـ”كود”: أنا إنسان بيتوتي وماعزيزش عليا نخرج سواء فرمضان أو الحجر أو الأيام العادية.. وكندير الرياضة ونعاون بنتي فقرايتها